**Part 1**

135 Nec tē nōbilium fugiat certāmen equōrum;
136      Multa capax populī commoda Circus habet.
137 Nīl opus est digitīs, per quōs arcāna loquāris,
138      Nec tibi per nūtūs accipienda nota est:
139 Proximus ā dominā, nullō prohibente, sedētō,
140     Iunge tuum laterī quā potes usque latus;
141 Et bene, quod cōgit, sī nōlīs, līnea iungī,
142      Quod tibi tangenda est lēge puella locī.
143 Hīc tibi quaerātur sociī sermōnis orīgō,
144      Et moveant prīmōs pūblica verba sonōs.

**Part 2**

145 Cūius equī veniant, facitō, studiōse, requīrās:

146 Nec mora, quisquis erit, cuī favet illa, favē.
147 At cum pompa frequens caelestibus ībit eburnīs,
148      Tū Venerī dominae plaude favente manū;
149 Utque fit, in gremium pulvis sī forte puellae
150      Dēciderit, digitīs excutiendus erit:
151 Etsī nullus erit pulvis, tamen excute nullum:
152      Quaelibet officiō causa sit apta tuō.
153 Pallia sī terrā nimium dēmissa iacēbunt,
154 Collige, et immundā sēdulus effer humō;
155 Prōtinus, officiī pretium, patiente puellā
156      Contingent oculīs crūra videnda tuīs.

**Part 3**

157 Respice praetereā, post vōs quīcumque sedēbit,
158      Nē premat oppositō mollia terga genū.
159 Parva levēs capiunt animōs: fuit ūtile multīs
160      Pulvīnum facilī composuisse manū.
161 Prōfuit et tenuī ventōs mōvisse tabellā,
162      Et cava sub tenerum scamna dedisse pedem.
163 Hōs aditūs Circusque novō praebēbit amōrī,
164      Sparsaque sollicitō tristis harēna forō.